SHBA: Pandemia zëvendëson çështjet tradicionale ideologjike në fushatën presidenciale 
Mënyra se si Amerika trajtoi situatën e pandemisë është një çështje që mund të jetë vendimtare në zgjedhjet presidenciale, pasi është bërë tema kryesore e debateve, ndryshe nga betejat ideologjike që kanë mbizotëruar në zgjedhjet e kaluara. 
Në një tubim të kohëve të fundit me votues të moshuar në Florida, Presidenti Trump tha përsëri se po i vjen fundi pandemisë së koronavirusit dhe se zhvillimi i një vaksine është i afërt. Rivali demokrat Joe Biden vazhdon akuzat se presidenti po minimizon pandeminë ndërsa shtohen rastet në Shtetet e Bashkuara. Pandemia ka shkaktuar mbi 220 mijë vdekje në Shtetet e Bashkuara sipas Universitetit Johns Hopkins, si dhe një recesion ekonomik dhe në një farë mase ka zhvendosur çështjet ideologjike tradicionale që kanë dominuar në zgjedhjet e kaluara. Ekspertët thonë se tregtia e lirë, imigracioni, kujdesi shëndetësor, ndryshimet klimatike, të drejtat e abortit dhe kontrolli i armëve janë lënë në hije nga pandemia. Mark Jones është profesor në Universitetin Rice. Reagimi i administratës së Presidentit Trump ndaj pandemisë është bërë një çështje partiake, me republikanët që kundërshtojnë bllokimet e rrepta ekonomike për të përmbajtur virusin dhe duke theksuar të drejat e individit mbi mandatet për mbajtjen e maskës dhe distancës. Matt Terrill është strategjist republikan me firmën konsulente “Firehouse Strategies”. Në të kundërt, zoti Biden dhe demokratët kërkojnë përgjegjësi kolektive për uljen e shkallës së infektimit dhe për të lejuar që aktiviteti normal i biznesit të rifillojë. Me një epërsi të konsiderueshme në anketat presidenciale, zoti Biden mbetet i përqendruar që zgjedhjet të shihen si një referendum ndaj Presidentit Trump lidhur me trajtimin e pandemisë. Ndërsa fushata e Presidentit Trump thekson ekonominë e fortë para pandemisë dhe premton një rimëkëmbje të shpejtë pas përfundimit të saj.